
Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


Oonder Aajdgrieks versteit me de taolvariante vaan de Griekse taol in de aajdheid (vaanaof't oontstoon 
vaan't Grieks sjrif). Sommege legke de indgrens vaan't Aajdgrieks lever vreuger, bij 't begin vaan de 
Griekse expansie oonder Alexander de Groete, of later, met de middeliewe metgenome. Vaanaof de Turkse 
euverheersing sprik me vaan Nuigrieks. 't Allerajds bekind Grieks, 't Myceens Grieks, weurt miestens neet 
tot't Aajdgrieks gerekend, 't gereconstrueerd Protogrieks nog minder. 

De Aajdgriekse taolfases deilt me gemeinlik zoe in: 

■ (Myceens Grieks, ca. 1600 - 1100 v.Chr.) 

■ Archai'sch Grieks, ca. 800 - 550 v.Chr. 

■ Klassiek Grieks, ca. 550 - 300 v.Chr. (deks gegeve 323 v.Chr., d'n doed vaan Alexander de 
Groete) 

■ Koine of Hellenistisch Grieks, ca. 300 v.Chr. - 350 n.Chr. 

■ Middeliews Grieks, ca. 350 - 1450 (deks gegeve 1453, de val vaan Constantinopel) 

■ (Nuigrieks) 

Wie't Nuigrieks woort't Aajdgrieks gesjreve in't Grieks sjrif, wat speciaol veur dees taol oet't Fenisisch 
sjrif oontwikkeld waor. 

Plaotsbestumming binne 't Grieks 






Versjelle met't Myceens en't Proto-Grieks 


E dudelek versjel is't verandere vaan de labiovelaar gw in b: *gwous weurt bous. De oorsprunkeleke s, die 
in 'n vreug fase vaan't Grieks op vaol plaotse in 'n h verandert (*serpo > herpo ), verdwijnt midde in e 
woord zelfs gans. Ouch de ] en de w, in de allerierste inscripties nog aonwezeg (zuug wau), verdwiene. 

't Archaisch en Klassiek Grieks versjelle ouch op belangrieke punte in de oetspraok: de upsilon verandert in 
klaank vaan [u] nao [y] en d'n digraaf ou weurt vaan [ou] tot [u:]. 


Veranderinge tijdens de koine en de Middeliewe 

In de oetspraok zet ziech oonder de koine 'ne merkwierdegen trend in, de jotisering, dee inhelt tot hiel vaol 
vocaole en diftonge in 'n i-klank verandere. Oet spelfoute in papy ri en transcripties vaan Griekse naome in't 
Latien kint me opmake tot de ei en de eta't iers die verandering doormaakde. In't volgend millennium 
volgde de oz en de upsilon ouch, dewijl de ai ' e woort. De theta, phi en chi oontwikkelde ziech vaan 
aongebloze tenues th, ph en kh tot fricatieve p, f en ch. De h-klank verdween oet de taol en 't pitch- 
accentsysteem (vergliekbaar met de tonaliteit in't Limburgs) leet me valle. Ouch in de syntaxis zuut me 
veranderinge optrejje: d'n accusativus cum infinitivo verdwijnt, wie ouch d'n infinitief zelf. 


Versjelle met't Nuigrieks 

Met dees veranderinge zien v'r bij benaodering bij de situatie vaan't Nuigrieks aongekome: in de vieftiende 
iew moot de taol oongeveer op dit niveau terech zien gekomme. In de sjrieftaol vaan't Byzantiens Riek 
hoolt me evels vas aon't Grieks oet de Koine, neet in't mins vaanwege de status dee beveurbeeld't Nui 
Testamint had. Later in de Nuigrieksen tied nog steit de sjrieftaol, de katharevousa, vaol korter bij 't 
Aajdgrieks es de spreektaol. Wat veranderd is is tot de vocatief verdwenen is, en de genitief en datief aonien 
geliek zien gewore. De taol heet bovedeen tijdens 't verluus vaan de zelfstendegheid vaol Torkse en 
Venetiaanse waord euvergenomme. 

Dialekte 


In de klassieken tied 


't Verdeile vaan 't Archaisch en Klassiek Grieks in 
versjellende dialekte is 'n meujlike zaak, umtot vaan 
vaol plaotse neet mie es korte inscripties of zelfs neet 
mie es eigenaome bekind zien. 't Aajd Griekeland waor 
tot aon d'n tied vaan de hegemoniee oonderverdeild in e 
groet aontal poleis, en kinde e wiedgoond regionalisme. 
Mechtege en prestizjeus stei wie Athene oefende 
hunnen invlood evels wel oet op de umgeving, wat de 
oorzaak vaan vaol dialekverandering moot zien gewees. 
Euver't algemeint evels kin me dudeleke grenze trekke 
vaan boe de hoofdialekte gesproke woorte. 

Me oondersjeit veur 't Aajdgrieks deks de volgende 
dialekte: 

Aajdgriekse dialekte in de klassieken tied. 























■ Aeolisch: aon de noordweskos vaan Klein-Azie en e paar eilen in de Aegei'sche Zie, boe- 
oonder Lesbos; 

■ Arcado-Cypriotisch of gewoen Arcadisch: in't binneland vaan de Peloponnesos (Arcadie) en 
op Cypr us, 'n erfenis vaan't Myceens; 

■ Pamphylisch, aon de zuidkos vaan Klein-Azie; wieneg vaan bekind, meh zoe te zien 'ne 
variant of inge verwant vaan't Arcado-Cypriotisch. 

■ Westelek Grieks 

■ Dorisch: op de zuideleke Peloponnesos, op Kreta en in de zuideleke Aegei'sche Zie, boe- 
oonder op Rhodos; 

■ Noordwes-Grieks: op de noordeleke Peloponnesos en't zuidelek vasteland; 

■ Thessalisch en Boeotisch; 

■ lonisch: zuidelek Klein-Azie, 't groetste deil vaan de eilen in de Aegei'sche Zie, de kos vaan 
Macedonia, Euboia en Attica; 

■ 't dialek vaan dit leste sjiereiland neump me Attisch en weurt deks aofzunderlek behandeld. 

Ouch't Aajd-Macedonisch waor mesjiens e Grieks dialek, meh't liek waorsjijnliker tot't 'n zostertaol vaan't 
Grieks waor. 

't Attisch woort wiedoet't mies opgesjreve, umtot de mieste diechters, sjrievers en filosofe vaan Athene 
kaome. Dit is ouch't dialek wat me op gymnasia liert. Vaol ander werk waor gesteld in ander Ionische 
dialekte. 't Vreug lonisch vaan Homerus ('t zoegeneump Homerisch Grieks ) stoont in hoeg aonzien; ouch in 
de klassieken tied hanteerde me dit dialek wienie me 'n epos sjreef. Dorisch vint me veural in inscripties 
trok, meh ouch in de koere vaan de Atheense tragedies. Veur de res stoont dit dialek neet in hoeg aonzien. 
Ouch't Aeolisch had 'n lieg reputatie, meh es de sjrieftaol vaan inkel gewaarde diechters (oonder wee 
Sappho ) kos't wel erkinning. Allein vaan't Arcadisch is niks aanders es inscripties euvergelieverd; zjus wie 
de regio boe't gesproke woort gol dit dialek es boers en oongecultiveerd. 


Tijens de koine en daonao 

In't hellenisme verspreide't Grieks ziech euver't gans riek vaan Alexander, en de rieke vaan zien opvolgers. 
In sommege streike verdrong't Grieks de aw volkstaol, in vaol ander gebiede - Klein-Azie, 't Kortbij Ooste, 
Egypte - woort't de ierste cultuurtaol. Ouch nao de vereuvering door de Roemeine bleef't euverind -'t 
woort de taol boe me ziech in gans't ooste vaan't Riek met verstoonbaar kos make. In de gebiede woe al 
Grieks gesproke woort evels had't hellenisme ouch gevolge: de taol vaan't hellenisme waor e soort vaan 
Algemein lonisch, en hetde neet veur niks koine ("gemeinsjappelek"). De ander dialekte woorte dao ummer 
mie door verdronge. Allein't Dorisch bleef bestoon, tot in euzen tied zelfs, es't Tsakonisch, meh ouch dat 
woort zuver 'n spreektaol. Oongetwieveld hobbe ziech in't hellenisme en daonao al weer dialekte gevormp; 
hei-op heet me evels gei ziech. Pas roond 1900 woorte weer Griekse dialekte opgeteikend; alles wijs trop tot 
de belaankriekste versjelle pas oonder Turks bewind, wie't Grieks zien prestiesj en positie es cultuurtaol 
gooddeils verloor, hobbe gevormp. 

Grammair 


Wie alle Indo-Germaanse taole oet 't ierste millenium veur Christus is 't Aajdgrieks nog 'n hendeg 
flecterende taol. Veural't verb liekent vaol vaan zienen awwe vormriekdom behawwe te hobbe -'t heet zelfs 
waorsjijnlik nog vaol mie vorm es't Proto-Indo-Europees. Dao zien drei aspecte (imperfectief, aoristisch, 
perfectief) en drei tiedsniveaus (tegewoordeg, verleie en touwkommend) en allewel tot me daomet in theorie 
nege verbetije vaan kin make bestoon 'rs "mer" zes of zeve (presens, imperfectum, futurum; aoristus; 




perfectum, plusquamperfectum, futurum exactum (wat weineg veurkump). Dao bestoon veer modi 
(indicatief, conjunctief, optatief en imperatief) en drei agensvorm (actief, passief en medium). Particiepe 
zien in mier tije meugelek, en wel aided zoewel actief es passief. Door dit al is't Klassiek Grieks verb 
boetegewoen perceis en good gesjik um e gedachte exak oet te drokke. 

't Substantief oondersjeit vief naomvalle (nominatief, genitief, datief, accusatief en vocatief) - dit is eigelek 
opmerkelek weineg in verglieking met ander Indo-Europese taole oet deen tied (Sanskriet: ach; Aajd-Latien: 
zeve; Proto-Germaans: zes), en liet ziech indeile in versjellende declinatiegrope - de veurnaomste vaan die 
grope loupe analoog aon die in't Latien. In't Archa'isch Grieks (bij Homerus) kump d'n dualis nog vaol 
veur, in't Klassiek Grieks weurt 'r evels weineg gebruuk en is 'r veural nog in de passief taolbehiersing 
presint. 't Adjectief volg euver't algemein't substantief, meh de eigenaardege saomegestelde adjectieve 
doen dat neet gans. 

Literatuur 


De Aajdgriekse literatuur is boetegewoen umvangriek. Wie't sjrif zien entree maakde, in d'n achsten iew 
veur Christus, moot me direk begos zien twie aw epe op te sjrieve, de Iliaad en de Odyssee, touwgesjreve 
aon Homerus. Same met Hesiodus nump heer de Archa'isch Griekse literatuur veur zien rekening. In de 
klassieken tied waore't de Atheners die veural met hun tragedies meisterwerke maakde; daoneve gief't hiel 
vaol langer en korter gediechte, filosofische werke (Plato, Aristoteles), historische werke, romans etc. In d'n 
tied vaan de Koine weurt veural de komedie populair. Ouch't Nui Testamint is gesjreve in't Grieks. Met de 
middeliewe begint evels 't verval: in de Byzantiensen tied woort neet vaol literatuur vaan beteikenis 
geproduceerd. 

Gebruuk en status 


De Grieke hele hun taol vaanajds in hoeg aonzien en zaoge hendeg neer op ander taole - veur die en veur 
hun sprekers had me de term barbaros, "gebroebels", gerizzerveerd. Met't hellenisme verspreide de taol 
ziech, wie gezag, door gans 't oostelek Romeins Riek, en zelfs ouch wel door't westelek, beveurbeeld 
oonder de Romeinse elite. Zoe klaog Cicero euver dees steurende gewuunde vaan vaol patriciers um 
oonderein Grieks te praote. 

In't Christendom waor't in de ierste iewe de veurnaomste liturgische taol, meh vaanaof de veerden iew 
naom in 't weste 't Latien die functie euver umtot de geluivege 't Grieks neet koste verstoon. Bij vaol 
bekierde volker oonder de Oosters-Orthodoxe Kerke, bijveurbeeld de Russe, deende't Grieks es 'n soort 
klassieke taol die o.m. 't Kerkslavisch be'invleujde. In de Byzantiensen tied waor 't op de Oosteleke 
Middellandse Zie nog laank 'nen handelstaol vaan beteikenis. 

Ouch in't modern Griekeland stoont't Aajdgrieks nog laank in hoeg aonzien: de katharevousa, de verheve 
sjrieftaol die tot 1976 de norm waor, baseerde ziech in vormlier en zinsbouw gooddeils op't Aajdgrieks. 

Externe link 


■ Aajdgriekse grammair (http://www2.let.uu.nl/solis/geschiedenis/afdelingen/goac/coogrieks/over 
zichtsgrammatica/index.html) 


Aafkomstig van Wikipedia, de Vriej Encyclopedie. "https://li.wikipedia.Org/w/index.php?title=Aajdgrieks&oldid=437795" 


Dees pazjena is't lets verangerd op 30 sep 2019, 08:16. 







De teks is besjikbaar onger de Creative Commons Naomsvermelding/Geliek Deile licentie. 't Is maogelik dat 
aanvollende veurwaarde van toepassing zeen. Betrach de Algemein veurwaarde veur mie informatie. 



